CELEX: 32017D1791
Language: el
Date: 2017-10-04 00:00:00
Title: Εκτελεστική απόφαση (ΕΕ) 2017/1791 της Επιτροπής, της 4ης Οκτωβρίου 2017, με την οποία ορίζεται ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, δεν κρίνεται σκόπιμη για τις εισαγωγές μπανανών καταγωγής Γουατεμάλας

5.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 257/1
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1791 ΤΗΣ ΕΠΙΤΡΟΠΉΣ
   της 4ης Οκτωβρίου 2017
   με την οποία ορίζεται ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, δεν κρίνεται σκόπιμη για τις εισαγωγές μπανανών καταγωγής Γουατεμάλας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (1), και ιδίως το άρθρο 15 παράγραφος 2,
   Εκτιμώντας τα ακόλουθα:
   
               (1)
            
            
               Με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (2) (εφεξής «η συμφωνία»), η οποία άρχισε να εφαρμόζεται προσωρινά για τις χώρες της Κεντρικής Αμερικής κατά τη διάρκεια του 2013 και ειδικότερα για τη Γουατεμάλα την 1η Δεκεμβρίου 2013, θεσπίστηκε μηχανισμός σταθεροποίησης για τις μπανάνες.
            
         
               (2)
            
            
               Σύμφωνα με τον εν λόγω μηχανισμό σταθεροποίησης, όπως εφαρμόζεται από τον κανονισμό (ΕΕ) αριθ. 20/2013, όταν οι εισαγωγές νωπών μπανανών (κλάση 0803 00 19 της συνδυασμένης ονοματολογίας της Ευρωπαϊκής Ένωσης της 1ης Ιανουαρίου 2012) από μία εκ των οικείων χωρών υπερβούν έναν καθορισμένο όγκο ενεργοποίησης, η Επιτροπή μπορεί, με εκτελεστική πράξη, η οποία εκδίδεται σύμφωνα με τη διαδικασία κατεπείγοντος που προβλέπεται στο άρθρο 14 παράγραφος 4 του κανονισμού (ΕΕ) αριθ. 20/2013, είτε να αναστείλει προσωρινά τον προτιμησιακό δασμό που εφαρμόζεται για τις εισαγωγές νωπών μπανανών για τη χώρα αυτή είτε να κρίνει ότι η αναστολή δεν είναι σκόπιμη.
            
         
               (3)
            
            
               Στις 23 Αυγούστου 2017 οι εισαγωγές νωπών μπανανών καταγωγής Γουατεμάλας στην Ένωση υπερέβησαν το όριο των 67 500 τόνων που καθορίζεται από τη συμφωνία.
            
         
               (4)
            
            
               Στο πλαίσιο αυτό, σύμφωνα με το άρθρο 15 παράγραφος 3 του κανονισμού (ΕΕ) αριθ. 20/2013, η Επιτροπή έλαβε υπόψη τον αντίκτυπο που έχουν οι εν λόγω εισαγωγές στην κατάσταση της αγοράς μπανάνας στην Ένωση, προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί ή όχι. Η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, την εξέλιξη των εισαγωγών από άλλες πηγές και την εν γένει σταθερότητα της αγοράς νωπών μπανανών στην Ένωση.
            
         
               (5)
            
            
               Όταν οι εισαγωγές υπερέβησαν το όριο για το 2017, οι εισαγωγές νωπών μπανανών από τη Γουατεμάλα που υπέκειντο στον μηχανισμό σταθεροποίησης της μπανάνας αντιπροσώπευαν μόνο το 2 % των εισαγωγών νωπών μπανανών στην Ένωση. Επιπλέον, η Γουατεμάλα δεν αντιπροσωπεύει παρά το 1,8 % του συνόλου των εισαγωγών νωπών μπανανών στην Ένωση.
            
         
               (6)
            
            
               Οι εισαγωγές από μεγάλες εξαγωγικές χώρες με τις οποίες η Ένωση έχει επίσης συνάψει συμφωνία ελεύθερων συναλλαγών, και ιδίως από την Κολομβία, τον Ισημερινό και την Κόστα Ρίκα, ανέρχονταν στο 47,4 %, το 51,1 % και το 50,4 % των αντίστοιχων κατώτατων ορίων, αντιστοίχως. Οι «μη χρησιμοποιηθείσες» ποσότητες στο πλαίσιο του μηχανισμού σταθεροποίησης (περίπου 3 εκατομμύρια τόνοι) είναι σημαντικά υψηλότερες από τις συνολικές εισαγωγές από τη Γουατεμάλα (68 400 τόνοι).
            
         
               (7)
            
            
               Η τιμή εισαγωγής από τη Γουατεμάλα ήταν, κατά μέσο όρο, 573 EUR/τόνο για τους πρώτους 6 μήνες του 2017, δηλαδή 15 % χαμηλότερη από τη μέση τιμή των άλλων εισαγωγών νωπών μπανανών στην Ένωση. Ωστόσο, ο όγκος των εισαγωγών παρέμεινε σε πολύ χαμηλό επίπεδο, όπως αναφέρεται στην αιτιολογική σκέψη 5.
            
         
               (8)
            
            
               Η μέση τιμή χονδρικής πώλησης της μπανάνας στην αγορά της Ένωσης ακολουθεί συνήθως καθοδική πορεία έως το τέλος Ιουλίου και αυξάνει στη συνέχεια. Ως εκ τούτου, η μέση τιμή χονδρικής πώλησης για τις μπανάνες (κάθε καταγωγής) τον Ιούλιο του 2017 (918 EUR/τόνο) ήταν όντως κατά 8 % χαμηλότερη από τη μέση τιμή για το πρώτο εξάμηνο. Ωστόσο, βάσει μέσου όρου τριών εβδομάδων, τον Ιούλιο του 2017 το μέσο επίπεδο της τιμής χονδρικής πώλησης των κίτρινων μπανανών που παράγονται στην ΕΕ (910 EUR/τόνο) παρέμεινε σε παρόμοια επίπεδα με το επίπεδο (των τιμών που παρατηρήθηκαν) κατά τα προηγούμενα έτη (αντίστοιχα, 910 EUR/τόνο, 880 EUR/τόνο και 900 EUR/τόνο).
            
         
               (9)
            
            
               Συνεπώς, δεν υπάρχει στο παρόν στάδιο ούτε κάποια ένδειξη ότι η σταθερότητα της αγοράς της Ένωσης έχει διαταραχθεί από τις εισαγωγές νωπών μπανανών από τη Γουατεμάλα οι οποίες υπερβαίνουν τον καθορισμένο ετήσιο όγκο ενεργοποίησης ούτε ότι αυτό είχε σημαντικό αντίκτυπο στην κατάσταση των παραγωγών της Ένωσης.
            
         
               (10)
            
            
               Δεν υπάρχει ένδειξη απειλής σοβαρής επιδείνωσης ή ένδειξη σοβαρής επιδείνωσης της οικονομικής κατάστασης των εξόχως απόκεντρων περιφερειών της Ένωσης τον Αύγουστο του 2017.
            
         
               (11)
            
            
               Ως εκ τούτου, η αναστολή του προτιμησιακού δασμού για τις εισαγωγές μπανανών καταγωγής Γουατεμάλας δεν κρίνεται σκόπιμη στο παρόν στάδιο.
            
         
               (12)
            
            
               Δεδομένου ότι ήδη από τον Αύγουστο έχει σημειωθεί υπέρβαση του ετήσιου όγκου ενεργοποίησης, και μολονότι οι συνολικές εισαγωγές από τη Γουατεμάλα προς την ενωσιακή αγορά είναι χαμηλές, η Επιτροπή θα εξακολουθήσει να παρακολουθεί το θέμα αυτό και θα επανεξετάσει την κατάσταση της αγοράς μπανάνας εγκαίρως, ώστε να λάβει ενδεχομένως μέτρα, αν το κρίνει σκόπιμο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 00 19 της συνδυασμένης ονοματολογίας της Ευρωπαϊκής Ένωσης, καταγωγής Γουατεμάλας, δεν κρίνεται σκόπιμη.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 4 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 17 της 19.1.2013, σ. 13.
   
      (2)  ΕΕ L 346 της 15.12.2012, σ. 1.